插田歌
作者：劉禹錫
朝代：唐

paragraphs: 岡頭花草齊，燕子東西飛。
田塍望如線，白水光參差。
農婦白紵裙，農父綠蓑衣。
齊唱郢中歌，嚶儜如竹枝。
但聞怨響音，不辨俚語詞。
時時一大笑，此必相嘲嗤。
水平苗漠漠，煙火生墟落。
黃犬往復還，赤雞鳴且啄。
路旁誰家郎，烏帽衫袖長。
自言上計吏，年幼離帝鄉。
田夫語計吏，君家儂定諳。
一來長安道，眼大不相參。
計吏笑致辭，長安真大處。
省門高軻峨，儂入無度數。
昨來補衛士，唯用筒竹布。
君看二三年，我作官人去。